356 diere uit troeteldierwinkel geredFoto: Nelspruit DBV/Facebook WAARSKUWING: Foto’s onderaan die berig kan sensitiewe lesers en kinders ontstel. Die dierebeskermingsvereniging in Nelspruit het vandeesweek 356 diere uit ŉ plaaslike troeteldierwinkel gered ná herhaaldelike waarskuwings geïgnoreer is. ŉ Woordvoerder vir die DBV het gesê ŉ lasbrief is bekom om die diere uit die haglike omstandighede te red. Klagtes word by die polisie aanhangig gemaak vir oortreding van die Wet op Dierebeskerming. “Ons sukkel al ŉ ruk lank met dié troeteldierwinkel. Ons het verskeie inspeksies gedoen om raad te gee en die omstandighede van die diere te verbeter. Die probleme was telkens dieselfde,” lui die verklaring. “Daar was altyd te veel voëls in die voelhokke, talle diere het nie kos of water gekry nie, of die water was uiters vuil. Daar was siek en beseerde diere, hokke waarvan die drade uitgesteek het, spesies wat onversoenbaar is, is saam in hokke gesit, en daar was swak beligting en swak ventilasie.” Die fasiliteit was glo ook uiters vuil met onbekende materiaal, spinnerakke, vlieë en dooie kokkerotte. “Die hokke is klaarblyklik nooit skoongemaak nie.” Foto: Nelspruit DBV/Facebook Die DBV het die afgelope paar maande op verskeie klagtes van die publiek reageer. “Ons het sedert September 2019 vier omvattende waarskuwings uitgereik en daar was bitter min verbetering. Tydens ons laaste ondersoek het ons op pasgebore muise in ŉ hok afgekom ná hul ma gevrek het. Ons het ook beseerde voëls gevind en voëls wat siektes opgedoen het.” Nelspruit DBV bedank Barberton DBV en Witrivier DBV vir hul bystand. “Ons is hier om dieremishandeling te voorkom. En dit is wat ons sal doen. Ons sal nie toelaat dat diere ly nie. Ons sal hul stem wees.”